**OBRAZLOŽENJE IZMJENA I DOPUNA FINANCIJSKOG PLANA HRVATSKIH CESTA ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezanima uz djelatnost Društva. Osnovna djelatnost Društva je upravljanje, građenje, rekonstrukcija i održavanje državnih cesta. Planiranje poslovnih aktivnosti Društva u skladu je sa Strategijom prometnog razvitka, četverogodišnjim Programom građenja i održavanja javnih cesta koji donosi Vlada Republike Hrvatske na prijedlog Ministarstva mora, prometa i infrastrukture. Temeljem četverogodišnjeg Programa, Hrvatske ceste izrađuju godišnji plan ulaganja u građenje i održavanje državnih cesta.

Hrvatski sabor je na svojoj sjednici 7. lipnja 2023. godine donio Odluku o davanju suglasnosti na Izmjene i dopune financijskog plana Hrvatskih cesta za 2023. godinu i projekcija za 2024. i 2025. godinu (NN 63/23).

U sklopu izrade Prijedloga Izmjena i dopuna Državnog proračuna Republike Hrvatske za 2023. godinu, Društvo je pripremilo nove Izmjene i dopune Financijskog plana za 2023. godinu.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 338.408.214 | 58.670.607 | 397.078.821 | 117,3 |
| PRIHODI OD PRODAJE NEFINANCIJSKE IMOVINE | 60.000 | 142.000 | 202.000 | 336,7 |
| **UKUPNI PRIHODI** | **338.468.214** | **58.812.607** | **397.280.821** | **117,4** |

Ukupni planirani prihodi Hrvatskih cesta u prijedlogu Izmjena i dopuna Financijskog plana za 2023. godinu iznose 397,28 milijuna eura, što predstavlja povećanje od 17,4 % u odnosu na originalni Plan.

Prihodi poslovanja povećani su za 17,3 % na 397,08 milijuna eura. Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna. Prihodi od naknade iz goriva planirani su u iznosu od 318,12 milijuna eura što je povećanje od 72,00 milijuna eura u odnosu na originalni Plan.

Planirani iznos za Pomoći temeljem prijenosa sredstava EU iznosi 49,19 milijuna eura, što je smanjenje od 23,16 milijuna eura, odnosno 32,01 % u odnosu na prvotno planirano. Većina navedenog smanjenja vezano je za ugovore o dodjeli bespovratnih sredstava  za projekte Multimodalne platforme splitske aglomeracije i Brze ceste Bjelovar-Virovitica-granica Mađarske koji će biti sklopljeni u sljedećoj proračunskoj godini. Planirana sredstva za financiranje EU projekata i programa odnose se na projekte: Izgradnja DC403 od Čvora Škurinje do Luke Rijeka, Cestovna Povezanost s Južnom Dalmacijom, Sanacija šteta na potresom pogođenim područjima, Srijemska Granična Transverzala - Dionica Ilok – Lipovac, izgradnja obilaznice Apševaca i Lipovca, Sanacija opasnih mjesta na državnim cestama.

Ostali prihodi poslovanja povećani su ovom Izmjenom za 4,23 milijuna eura. Navedeno povećanje se najvećim dijelom odnosi na refundaciju Županijske uprave za ceste Sisačko-moslavačke županije za financijsku pomoć koju su Hrvatske ceste pružile prilikom sanacije šteta na županijskim i lokalnim cestama na potresom pogođenom području.

Prihodi od prodaje nefinancijske imovine povećani su za 142 tisuće eura što se odnosi na prihode od planirane prodaje službenih vozila i prodaje poslovnog objekta Hrvatskih cesta.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 179.104.268 | 992.995 | 180.097.263 | 100,6 |
| RASHODI ZA NABAVU NEFINANCIJSKE IMOVINE | 217.320.097 | 45.819.612 | 263.139.709 | 121,1 |
| **UKUPNI RASHODI** | **396.424.365** | **46.812.607** | **443.236.972** | **111,8** |

Ukupni planirani rashodi Hrvatskih cesta u prijedlogu Izmjena i dopuna Financijskog plana za 2023. godinu iznose 443,24 milijuna eura, što predstavlja povećanje od 11,8  % u odnosu na originalni Plan.

Rashodi poslovanja u Izmjeni Plana iznose 180,10 milijuna eura, a povećani su u odnosu na originalni plan za 0,6 %.

Najveće povećanje u iznosu od 2,85 milijuna eura je na stavci Materijalni rashodi, a najvećim dijelom uzrokovano je povećanjem troškova hitne intervencije kod održavanje državnih cesta, kao posljedica većeg broja odrona i klizišta uz državne ceste zbog vremenskih uvjeta tokom godine.

Također, u sklopu rashoda poslovanja, povećana je stavka Tekuće pomoći unutar općeg proračuna za 1,17 milijuna eura te sada iznosi 2,5 milijuna eura. Navedena sredstva odnose se na sufinanciranje dijela troškova zimske službe na nerazvrstanim cestama.

Najveće smanjenje odnosi se na stavku Financijskih rashoda i iznosi 3,02 milijuna eura. Ovo je posljedica usklađenja kamatnih stopa sa trenutnim razinama Euribora i trezorskih zapisa na financijskom tržištu.

Rashodi za nabavu nefinancijske imovine u Izmjeni Plana iznose 263,14 milijuna eura i povećani su u odnosu na originalni Plan za 21,1 %. Najveće povećanje rashoda za nabavu nefinancijske imovine odnosi se na izgradnju i rekonstrukcije državnih cesta. Povećanje je najvećim dijelom uzrokovano dodatnim plaćanjima za razlike u cijeni na pojedinim projektima, a najviše na strateškom projektu Cestovna povezanost s Južnom Dalmacijom.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 338.468.214 | 58.812.607 | 397.280.821 | 117,4 |
| UKUPNI RASHODI | 396.424.365 | 46.812.607 | 443.236.972 | 111,8 |
| **RAZLIKA - VIŠAK/MANJAK** | **-57.956.151** | **12.000.000** | **-45.956.151** | **79,3** |

Kao rezultat razlike između planiranih prihoda i rashoda u prijedlogu Izmjena i dopuna Financijskog plana Hrvatske ceste imaju predviđen manjak u iznosu od 45,96 milijuna eura, što je smanjenje od 12,0 milijuna eura.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 130.786.335 | -13.820.335 | 116.966.000 | 89,4 |
| IZDACI ZA FINANCIJSKU IMOVINU I OTPLATE ZAJMOVA | 72.830.184 | 39.816 | 72.870.000 | 100,1 |
| PRIJENOS SREDSTAVA IZ PRETHODNE GODINE | 31.101.757 | 0 | 31.101.757 | 100,0 |
| PRIJENOS SREDSTAVA U SLJEDEĆU GODINU | -31.101.757 | 1.860.151 | -29.241.606 | 94,0 |
| **NETO FINANCIRANJE** | **57.956.151** | **-12.000.000** | **45.956.151** | **79,3** |

Izdaci za financijsku imovinu i otplate zajmova u Izmjenama i dopunama financijskog plana iznose 72,87 milijuna eura.

Planirani primici od financijske imovine i zaduživanja u Izmjenama Plana iznose 116,97 milijuna eura, što je smanjenje od 13,82 milijuna eura u odnosu na trenutni Plan.

Prijenos sredstava u sljedeću godinu planiran je u iznosu od 29,24 milijuna eura.