**OBRAZLOŽENJE IZMJENA I DOPUNA FINANCIJSKOG PLANA HŽ PUTNIČKOG PRIJEVOZA ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Poslovna godina 2023. započela je dobrim pokazateljima za HŽ Putnički prijevoz u smislu povećanja broja prevezenih putnika te ostvarenih putničkih kilometara i prihoda od prijevoza.

U razdoblju I-VI 2023. u odnosu na I-VI 2022. broj prevezenih putnika veći je za 37,8%, broj putničkih kilometara za 101,4%, a prihod od prodaje karata za 4,5%.

Porast broja putnika temelji se ponajviše na besplatnim putovanjima djece i učenika, povoljnijem prijevozu redovnih studenata i besplatnom prijevozu stanovnika Sisačko-moslavačke županije pogođenih potresom.

Naime, u 2022. kao Europskoj godini mladih na temelju Zaključka Vlade Republike Hrvatske od 19. rujna 2022. uveden je pilot-projekt povoljnijeg prijevoza redovnih studenata kojim se po jedinstvenoj cijeni mjesečne karte od 9,95 eura omogućava neograničeno korištenje željezničkog prijevoza za oko 113.000 redovnih studenata na području Republike Hrvatske. Pilot-projekt provodi se od 1. listopada 2022. do 30. rujna 2023., a 27. rujna 2023. Vlada Republike Hrvatske donijela je Zaključak kojim se navedeni projekt produljuje do 31. prosinca 2024. godine.

Nadalje, do kraja 2023. nastavlja se provedba pilot-projekta besplatnog javnog željezničkog prijevoza djece i učenika osnovnih i srednjih škola na području Republike Hrvatske. Pilot-projekt uveden je 1. listopada 2021. i traje do 31. prosinca 2024. godine.

Također do 31. prosinca 2023. nastavlja se provođenje mjere besplatnog prijevoza za stanovnike pogođene potresom na području Sisačko-moslavačke županije na svim relacijama unutar Republike Hrvatske.

Remonti pruga nastavljaju se na većem dijelu mreže HŽ-a, prvenstveno na dionicama sa značajnim udjelima putnika kao što su Zagreb GK – Zaprešić, Zaprešić – Zabok – Krapina, Dugo Selo – Vrbovec, na pojedinim dionicama od Dugog Sela do Vinkovaca, Križevci – Koprivnica – Botovo DG, na pojedinim dionicama od Zagreba do Rijeke i Sisak – Sunja – Novska. Tijekom remonta uvodi se zamjenski autobusni prijevoz koji znatno narušava kvalitetu i potražnju za uslugama prijevoza.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 199.966.382 | -8.840.893 | 191.125.489 | 95,6 |
| PRIHODI OD PRODAJE NEFINANCIJSKE IMOVINE | 13.272 | 9.267 | 22.539 | 169,8 |
| **UKUPNI PRIHODI** | **199.979.654** | **-8.831.626** | **191.148.028** | **95,6** |

Ukupni prihodi u Prijedlogu izmjena i dopuna Financijskog plana za 2023. godinu iznose 191.148.028 eura te su za 8.831.626 eura, odnosno 4,4% manji u odnosu na usvojeni plan.

Na stavci Pomoći iz inozemstva i od subjekata unutar općeg proračuna došlo je do smanjenja za 11.268.507 eura u odnosu na usvojeni plan. Na stavci Pomoći proračunu iz drugih proračuna i izvanproračunskim korisnicima došlo je do povećanja prihoda za 7.251.350 eura na temelju povećanja prihoda po Ugovoru o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj (PSO ugovor). Na povećanje je utjecao izostali prihod na temelju provedbe pilot-projekta besplatnoga javnog željezničkog prijevoza djece i učenika osnovnih i srednjih škola na području Republike Hrvatske, provedbe besplatnog prijevoza za stanovnike s područja Sisačko-moslavačke županije, pilot-projekta povoljnijeg prijevoza redovnih studenata i besplatnog prijevoza ukrajinskih državljana. Nadalje, uslijed inflatornih kretanja povećani su troškovi poslovanja, odnosno tekuće održavanje voznog parka, usluga najma trase, usluga zamjenskog autobusnog prijevoza, troškovi rada, trošak kamata i drugo.  Također ukupno povećanje  sadrži i 1 milijun eura razlike između doznačenih sredstava i ostvarenih opravdanih sredstava za 2019. i 2020. po PSO ugovoru.

Nadalje, na stavci Pomoći temeljem prijenosa EU sredstava došlo je do smanjenja prihoda za 18.503.697 eura. Naime, zbog promjena u dinamici realizacije projekta nabave 21 elektromotornog vlaka iz Operativnog programa Konkurentnost i kohezija 2014.-2020. u 2023. bit će financirano 17 vlakova, dok se financiranje preostala četiri (4) vlaka prenosi u Operativni program Konkurentnost i kohezija 2021.-2027. te će teretiti 2024. godinu.

Prihodi od pruženih usluga planiraju se u iznosu 26.734.380 eura te su veći za 2.068.964 eura u odnosu na usvojeni plan temeljem povećanja vlastitih prihoda od unutarnjeg i međunarodnog prijevoza putnika te povećanja prihoda od korištenja vagona, dok se prihodi od prodaje nefinancijske imovine planiraju u iznosu od 22.539 eura.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 91.419.752 | 12.171.546 | 103.591.298 | 113,3 |
| RASHODI ZA NABAVU NEFINANCIJSKE IMOVINE | 116.244.552 | -25.740.681 | 90.503.871 | 77,9 |
| **UKUPNI RASHODI** | **207.664.304** | **-13.569.135** | **194.095.169** | **93,5** |

Ukupni rashodiu Prijedlogu izmjena i dopuna Financijskog plana za 2023. godinu iznose 194.095.169 eura te su za 13.569.135 eura, odnosno 6,5% manji u odnosu na usvojeni plan.

Planirani rashodi za zaposlene veći su za 2.864.691 euro u odnosu na usvojeni plan, odnosno za 8,1%, temeljem povećanja cijena sata rada definiranom I. dodatkom Kolektivnom ugovoru i povećanja broja prekovremenih sati rada uzrokovanih nedostatkom izvršnog osoblja te duljih smjena rada uzrokovanih zatvorima pruga i zastojima u prometu.

Materijalni rashodi veći su za 8.129.866 eura, odnosno za 15,3 % u odnosu na usvojeni plan zbog povećanja troškova usluga (tekuće održavanje voznog parka, usluge najma trase te usluge zamjenskog autobusnog prijevoza).

Financijski rashodi iznose 2.936.158 eura te su za 814.054 eura, odnosno 38,4% veći u odnosu na usvojeni plan temeljem većih troškova kamata na primljene kredite.

Rashodi za nabavu nefinancijske imovine iznose 90.503.871 euro te su manji za 25.740.681 euro u odnosu na usvojeni plan ponajviše zbog promjena u dinamici realizacije projekata nabave novih vlakova (financiranje četiri (4) vlaka koji su bili predviđeni za financiranje iz Operativnog programa Konkurentnost i kohezija 2014.-2020. prenosi se u Operativni program Konkurentnost i kohezija 2021.-2027. te će teretiti 2024. godinu, također isplata avansa za nabava 6 dizel-motornih vlakova prenosi se u 2024. godinu po osiguranju izvora financiranja).

Prema strukturi čine ih:

-      rashodi za nabavu proizvedene dugotrajne imovine u iznosu od 89.104.871 euro koji se odnose na prijevozna sredstva u iznosu od 87.728.871 euro i nematerijalnu proizvedenu imovinu u iznosu od 1.376.000 eura.

-      rashodi za dodatna ulaganja na nefinancijskoj imovini u iznosu od 1.399.000 eura, a odnose se na ulaganja u prijevozna sredstva, građevinske objekte te ostalu nefinancijsku imovinu.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 199.979.654 | -8.831.626 | 191.148.028 | 95,6 |
| UKUPNI RASHODI | 207.664.304 | -13.569.135 | 194.095.169 | 93,5 |
| **RAZLIKA - VIŠAK/MANJAK** | **-7.684.650** | **4.737.509** | **-2.947.141** | **38,4** |

Prijedlog izmjena i dopuna Financijskog plana HŽ Putničkog prijevoza za 2023. rezultira manjkom prihoda u odnosu na rashode u iznosu od 2.947.141 euro.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 14.425.057 | -4.728.879 | 9.696.178 | 67,2 |
| IZDACI ZA FINANCIJSKU IMOVINU I OTPLATE ZAJMOVA | 7.047.581 | 0 | 7.047.581 | 100,0 |
| PRIJENOS SREDSTAVA IZ PRETHODNE GODINE | 307.174 | 0 | 307.174 | 100,0 |
| PRIJENOS SREDSTAVA U SLJEDEĆU GODINU | 0 | -8.630 | -8.630 |  |
| **NETO FINANCIRANJE** | **7.684.650** | **-4.737.509** | **2.947.141** | **38,4** |

Planirani primici od financijske imovine i zaduživanja za 2023. godinu iznose 9.696.178 eura te su manji za 4.728.879 eura u odnosu na usvojeni plan zbog prolongiranja provedbe projekta nabave 6 dizel motornih vlakova za relaciju Zagreb - Split na 2024. godinu, odnosno po osiguranju izvora financiranja. Povlačenja sredstava po kreditima odnose se na nabavu novih motornih vlakova te završetak IBRD projekata.

Planirani izdaci za otplatu glavnice primljenih kredita i zajmova za 2023. godinu iznose 7.047.581 euro te su nepromijenjeni u odnosu na usvojeni plan.