**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Hrvatske autoceste d.o.o. imaju status izvanproračunskog korisnika državnog proračuna te su sukladno odredbama Zakona o proračunu izradile Financijski plan za 2023. godinu i projekcije plana za 2024. i 2025. godinu na koji je Hrvatski sabor dao suglasnost na sjednici održanoj 29. studenoga 2022. godine. 7. lipnja  2023. godine Hrvatski sabor donio je odluku o davanju suglasnosti na Izmjene i dopune Financijskog plana Hrvatskih autocesta za 2023. godinu i projekcije plana za 2024. i 2025. godinu.

Prema uputi Ministarstva financija, a za potrebe izrade Izmjena i dopuna Državnog proračuna Republike Hrvatske za 2023. godinu, pristupilo se izradi drugih Izmjena i dopuna Financijskog plana Hrvatskih autocesta d.o.o. za 2023. godinu. U nastavku slijedi obrazloženje izmjena i dopuna Financijskog plana za 2023. godinu s naglaskom na odstupanja od usvojenog Plana.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 492.069.120 | -4.452.379 | 487.616.741 | 99,1 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **492.069.120** | **-4.452.379** | **487.616.741** | **99,1** |

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2023. godinu iznose 487.616.741 euro, što predstavlja smanjenje od 0,90% u odnosu na usvojeni Plan. Stavka Kapitalne pomoći proračunu iz drugih proračuna odnosi se na naknadu od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira građenje i održavanje javnih cesta te povrate kredita, a ovim planom nije mijenjana. Kapitalne pomoći temeljem prijenosa EU sredstava odnose se na odobrena bespovratna sredstva namijenjena za sanaciju oštećenja od potresa na dionicama autoceste A3 Bregana – Zagreb – Lipovac i projekt inteligentnih transportnih sustava Crocodile 2, a smanjene su za 8.272.281 euro s obzirom na to da će se sredstva za implementaciju elektroničkog sustava naplate cestarine, osigurana Nacionalnim planom oporavka i otpornosti, iskoristiti u idućoj godini. U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate koji ovim planom nije značajnije mijenjan.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 200.656.266 | 35.189.987 | 235.846.253 | 117,5 |
| RASHODI ZA NABAVU NEFINANCIJSKE IMOVINE | 145.338.304 | -20.399.576 | 124.938.728 | 86,0 |
| **UKUPNI RASHODI** | **345.994.570** | **14.790.411** | **360.784.981** | **104,3** |

Ukupni rashodi u prijedlogu Izmjena i dopuna Financijskog plana iznose 360.784.981 euro i povećani su u odnosu na usvojeni Plan za 14.790.411 eura ili 4,27%. Izmjenama i dopunama Plana izmijenjena je struktura rashoda pa su rashodi poslovanja povećani, a smanjeni su rashodi za nabavu nefinancijske imovine prvenstveno u dijelu Programa građenja i izvanrednog održavanja autocesta te je prvotno planiranih 142.683.848 eura rashoda za Program građenja i izvanrednog održavanja autocesta smanjeno za 22.209.118 eura i sada iznosi 120.474.730 eura. Nabava nefinancijske imovine za potrebe održavanja i upravljanja Društvom povećana je za 1.809.542 eura stoga ukupno smanjenje rashoda za nabavu nefinancijske imovine iznosi 20.399.576 eura.

Sukladno usvojenom Planu nastavljene su investicijske aktivnosti na izgradnji autoceste A5 Granica Republike Mađarske – Beli Manastir – Osijek – Svilaj, autoceste A7 Rupa – Rijeka – Žuta Lokva, sektor Križišće – Žuta Lokva, dionica od km 17+500,00  do km 25+144,55 te autoceste A11 Zagreb – Sisak, a radi izmijenjene dinamike radova dio predviđenih financijskih sredstava realizirat će se u idućoj godini.

U cilju produljena vijeka trajanja imovine te poboljšanja kvalitete i sigurnosti cestovnog prometa kontinuirano se izvode radovi izvanrednog održavanja (Rashodi za dodatna ulaganja na nefinancijskoj imovini) koji obuhvaćaju obnovu i rekonstrukciju kolničke konstrukcije i objekata, sanaciju odvodnje, prometne opreme i signalizacije, aktivnosti na uvođenju inteligentnih transportnih sustava u centre za održavanje i kontrolu prometa kroz implementaciju projekta Crocodile 2 Croatia i projekta Crocodile 3 Croatia. Radi sanacija posljedica potresa iz 2020. godine izvršena je sanacija kolnika na autocesti A3 Bregana – Zagreb – Lipovac u duljini od 25,5 kilometara, a dio financijskih sredstava osiguran je iz Fonda solidarnost Europske unije.

Rashodi poslovanja povećani su za 35.189.987 eura ili 17,54%, a povećanje se najvećim dijelom odnosi na Financijske rashode u dijelu kamata za primljene kredite, radi rasta Euribora, referentne kamatne stopa koja se koristi za određivanje promjenjivog dijela varijabilne kamatne stope u svim kreditnim zaduženjima Društva te za naknade banaka za obradu kredita. Planirani financijski rashodi povećani su za 33.281.675 eura ili 47,89% u odnosu na usvojeni plan. Rashodi za zaposlene se sukladno Kolektivnom ugovoru korigiraju za rast potrošačkih cijena u Republici Hrvatskoj te je shodno tome korigiran plan plaća.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 492.069.120 | -4.452.379 | 487.616.741 | 99,1 |
| UKUPNI RASHODI | 345.994.570 | 14.790.411 | 360.784.981 | 104,3 |
| **RAZLIKA - VIŠAK/MANJAK** | **146.074.550** | **-19.242.790** | **126.831.760** | **86,8** |

Prijedlogom Izmjena i dopuna Financijskog plana Hrvatskih autocesta za 2023. godinu prihodi i rashodi poslovanja rezultiraju viškom koji se u odnosu na usvojeni plan smanjuje za 19.242.790 eura i sada iznosi 126.831.760 eura.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 37.560.555 | 1.547.354.591 | 1.584.915.146 | 4.219,6 |
| IZDACI ZA FINANCIJSKU IMOVINU I OTPLATE ZAJMOVA | 224.616.671 | 1.503.435.623 | 1.728.052.294 | 769,3 |
| PRIJENOS SREDSTAVA IZ PRETHODNE GODINE | 141.068.461 | 0 | 141.068.461 | 100,0 |
| PRIJENOS SREDSTAVA U SLJEDEĆU GODINU | -100.086.895 | -24.676.178 | -124.763.073 | 124,7 |
| **NETO FINANCIRANJE** | **-146.074.550** | **19.242.790** | **-126.831.760** | **86,8** |

U izmjenama i dopunama Financijskog plana za 2023. godinu, uz redovne otplate glavnica planirane sukladno postojećim otplatnim planovima i primitke od zaduživanja za građevinske radove na izgradnji autoceste A5 i autoceste A7, dionica Selce – Novi Vinodolski, iskazano je planirano refinanciranje tri postojeća JUMBO kredita. Po izmijenjenim otplatnim uvjetima refinancirat će se nedospjela glavnica po tri postojeća dugoročna klupska kredita te sredstva utrošena u 2023. godini za otplatu rata po istima u ukupnom iznosu od 1.572.041.029 eura (Tranša A). Prilagođenom otplatom zaključno s 2032. godinom otplaćuje se 6,36% glavnice što Društvu omogućava da iz vlastitog novčanog toka osigura sredstva za investicije izgradnje autoceste u iznosu od 714 milijuna eura.

Uz navedeno Društvo istim kreditom planira ugovoriti i novo kreditno zaduženje u iznosu od 600.000.000 eura (Tranša B) za financiranje novih investicija za nastavak izgradnje autocesta A7 od Križišća do Žute Lokve i autoceste A1 od Metkovića do Dubrovnika.

Prijenos sredstava u iduću godinu planiran je u iznosu od 124.763.073 eura.