**OBRAZLOŽENJE IZMJENA I DOPUNA FINANCIJSKOG PLANA HŽ INFRASTRUKTURE ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj.

Hrvatski sabor je na sjednici održanoj dana 29. studenoga 2022. godine donio Odluku o davanju suglasnosti na Financijski plana HŽ Infrastrukture za 2023. godinu i projekcije za 2024. i 2025. godinu (NN 145/2022 od 13.12.2022.) te na sjednici održanoj 07. lipnja 2023. godine Odluku o davanju suglasnosti na Izmjene i dopune Financijskog plana za 2023. godinu i projekcije za 2024. i 2025. godinu (NN 63/2023 od 12. lipnja 2023.). Predmetni planovi izrađeni su na temelju procjene realizacije vlastitih prihoda od pružanja željezničkih usluga i ostalih prihoda te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

Promjenama uvjeta poslovanja i odobrenih limita iz sredstava Državnog proračuna, HŽ Infrastruktura izradila je prijedlog izmjena i dopuna Financijskog plana za 2023. godinu i projekcije za 2024. i 2025. godinu te u nastavku daje obrazloženje izmjena i dopuna Financijskog plana za 2023. godinu.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 394.117.931 | -560.127 | 393.557.804 | 99,9 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **394.117.931** | **-560.127** | **393.557.804** | **99,9** |

Planirani ukupni prihodi poslovanja HŽ Infrastrukture u novom planu za 2023. godinu iznose 393.557.804 EUR i smanjeni su za 560.127 EUR odnosno za 0,1% u odnosu na Plan za 2023. godinu.

Povećanje planiranih prihoda rezultat je povećanja prihoda na pozicijama *Pomoći iz inozemstva i od subjekata unutar općeg proračuna* u ukupnom iznosu od 5.908.474 EUR odnosno 1,7% uz istovremeno smanjenje pozicija *Prihoda od prodaje proizvoda i robe te pruženih usluga, prihoda od donacija te povrata po protestiranim jamstvima* u iznosu od 6.224.071 EUR ili 15,1% i *Prihoda od imovine* u iznosu od 244.530 EUR ili 5,8%.

PRIHODI POSLOVANJA

Zakonom o željeznici utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture.

U strukturi planiranih prihoda poslovanja za 2023. godinu prihodi kojima se financiraju troškovi održavanja, obnove, modernizacije i izgradnje željezničke infrastrukture smanjeni su za 18.870.854 EUR ili 6,7%  i u novom planu iznose 264.742.066 EUR, te čine 67,3% ukupnih prihoda poslovanja. Predmetno smanjenje najvećim dijelom posljedica je smanjenja pozicije *Pomoći temeljem prijenosa EU sredstava* koji su smanjeni za 38,3%. Ukupni prihodi  ostvaruju se iz:

▪       Kapitalnih pomoći od međunarodnih organizacija te institucija i tijela EU u iznosu od 76.065.000 EUR

▪       Tekućih i kapitalnih pomoći temeljem prijenosa EU sredstava u iznosu od 33.919.745 EUR

▪       Tekućih i kapitalnih pomoći iz općeg proračuna u iznosu od  154.757.321 EUR od kojih su:

-      Trošarine – naknade u cijeni goriva u iznosu od 77.734.422 EUR

-      Potpora u pripremi i provedbi projekata planiranih za sufinanciranje iz EU fondova u iznosu od 5.844.928 EUR

-      Prilagodba željezničkih graničnih prijelaza za provedbu schengenske pravne stečevine u iznosu od 270.000 EUR

-      Financiranje i sufinanciranje građenja, modernizacije i obnove željezničke infrastrukture  u iznosu od 8.667.453 EUR

-      Provedba Plana implementacije sustava ERTMS na mreži RH u iznosu od 10.000 EUR

-      Opremanje pruga uređajem za automatsku zaštitu vlaka u iznosu od 80.000 EUR

-      Potpora u provedbi CEF željezničkog projekata sektora u iznosu od 26.643.453 EUR

-      Nacionalna komponenta za projekte sufinancirane EU sredstvima u iznosu od 3.214.108 EUR

-      Potpora za otplatu zajma IBRD u iznosu od 11.945.052 EUR

-      Pomoć temeljem protestiranih jamstava u iznosu od 20.347.905 EUR

Prihodi kojima se financiraju troškovi za upravljanje, organizaciju i regulaciju željezničkog prometa u novom planu povećani su za 18.310.727 EUR ili za 16,6% i iznose ukupno 128.815.738 EUR što čini 32,7% ukupnih prihoda, a ostvaruju se iz:

▪   prihoda od imovine u iznosu od 3.936.239 EUR,

▪    prihoda od prodaje roba i usluga u iznosu od 34.920.000 EUR i

▪    tekućih pomoći iz općeg proračuna za upravljanje, organizaciju i regulaciju prometa u iznosu od 89.959.499 EUR.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 173.578.209 | 32.006.276 | 205.584.485 | 118,4 |
| RASHODI ZA NABAVU NEFINANCIJSKE IMOVINE | 231.337.888 | -38.475.533 | 192.862.355 | 83,4 |
| **UKUPNI RASHODI** | **404.916.097** | **-6.469.257** | **398.446.840** | **98,4** |

Ukupni planirani rashodi za 2023. godinu u novom planu smanjeni su za 6.469.257 EUR i iznose 398.446.840 EUR od kojih se na rashode poslovanja odnosi 205.584.485 EUR i povećani su za 32.006.276 EUR, odnosno na rashode za nabavu nefinancijske imovine 192.862.355 EUR koji su smanjeni za 38.475.533 EUR.

U ovim izmjenama i dopunama, smanjenje rashoda za nabavu nefinancijske imovine tj. izdataka za investicijske projekte u željezničku infrastrukturu rezultat su promijenjene dinamike realizacije planiranih projekata. Istovremeno, povećanje rashoda poslovanja, većim dijelom odnosi se na planirana povećanja ukupnih troškova zaposlenih (rashoda za zaposlene i naknada troškova radnika) temeljem novog Kolektivnog ugovora kojim su povećane plaće i ostala materijalna prava radnika te na podmirenje poreznih obveza.

RASHODI POSLOVANJA

Ukupni rashodi poslovanja za 2023. godinu u novom planu iznose 205.584.485 EUR i povećani su za 18,4% ili za 32.006.276 EUR. Predmetno povećanje rezultat je povećanja pozicija *Financijskih rashoda* u iznosu 21.682.096 EUR, *Rashoda za zaposlene* u iznosu 11.637.274 EUR i *Ostalih rashoda* za 89.291 EUR uz istovremeno smanjenje pozicije *Materijalnih rashoda* za 1.402.385 EUR.

Od ukupnih planiranih rashoda poslovanja, 56,2% odnosi se na *Rashode za zaposlene*koji su planirani u iznosu 115.479.600 EUR, te 31,0% ili 63.799.235 EUR na planirane *Materijalne rashode*. *Financijski rashodi* čine 12,5% ukupnih rashoda, a iznose 25.645.650 EUR od čega se na kamate za primljene kredite i zajmove odnosi 5.929.750 EUR i 19.715.900 EUR na ostale financijske rashode koji se najvećim dijelom odnose se na podmirenje poreznih obveza HŽ Infrastrukture. *Ostali rashodi* iznose 660.000 EUR, a čine 0,3% ukupnih rashoda poslovanja i odnosu na plan za 2023. godinu povećani su za 15,6%.

RASHODI ZA NABAVU NEFINANCIJSKE IMOVINA

Planirani rashodi za nabavu nefinancijske imovine za 2023. godinu u novom planu smanjeni su za 38.475.533 EUR i iznose 192.862.355 EUR, od čega se na investicije u imovinu HŽ Infrastrukture odnosi 22.608.800 EUR i povećanje u iznosu od 1.748.571 EUR, te na investicije obnove, modernizacije i izgradnje željezničke infrastrukture 170.253.555 EUR i smanjenje u iznosu od 40.224.104 EUR.

Smanjenje planiranih rashoda vezanih za investicijski dio poslovanja HŽ Infrastrukture najvećim dijelom posljedica je otežane nabavke strateškog materijala i poteškoća vezanih za rješavanje imovinsko pravnih odnosa što je rezultiralo značajnim usporavanjem planirane dinamike realizacije investicijskih projekata.

U novom planu za 2023. godinu projekcije rashoda za projekte obnove, modernizacije i izgradnje željezničke infrastrukture po programima investicijskih aktivnosti su kako slijedi:

▪ Projekti iz programa obnove i modernizacije pruga za međunarodni promet  49.222.800 EUR

▪ Projekti iz programa obnove i modernizacije pruga za regionalni promet  4.391.000 EUR

▪ Projekti iz programa obnove i modernizacije pruga za lokalni promet  1.129.100 EUR

▪ Program obnove i modernizacije željezničkog čvorišta Zagreb 1.398.600 EUR

▪ Program aktivnosti u funkciji infrastrukture i prometa na mreži kao cjeline 20.906.055 EUR

▪ Izgradnja nova pruga i kolosijeka  93.206.000 EUR

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 394.117.931 | -560.127 | 393.557.804 | 99,9 |
| UKUPNI RASHODI | 404.916.097 | -6.469.257 | 398.446.840 | 98,4 |
| **RAZLIKA - VIŠAK/MANJAK** | **-10.798.166** | **5.909.130** | **-4.889.036** | **45,3** |

Ukupan manjak u novom planu za 2023. iznosi 4.889.036 EUR i u odnosu na plan za 2023. godinu manji je za 5.909.130 EUR što je gotovo u cijelosti rezultat smanjenja ukupnih rashoda.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 97.842.667 | -7.400.000 | 90.442.667 | 92,4 |
| IZDACI ZA FINANCIJSKU IMOVINU I OTPLATE ZAJMOVA | 104.188.785 | -866.580 | 103.322.205 | 99,2 |
| PRIJENOS SREDSTAVA IZ PRETHODNE GODINE | 53.036.904 | 0 | 53.036.904 | 100,0 |
| PRIJENOS SREDSTAVA U SLJEDEĆU GODINU | -35.892.620 | 624.290 | -35.268.330 | 98,3 |
| **NETO FINANCIRANJE** | **10.798.166** | **-5.909.130** | **4.889.036** | **45,3** |

Planirani primici od zaduživanja u novom planu za 2023. godinu iznose 90.442.667 EUR  i u odnosu na Plan za 2023. godinu smanjeni su za 7.400.000 EUR. Smanjenje se odnosi na povlačenje kreditnih sredstava iz EBRD zajma.

Od ukupno planiranih primitaka od zaduženja, 65.034.000 EUR odnosi se na kreditno zaduženje namijenjeno je za kratkoročno financiranje projekata iz CEF programa po revolving principu s ciljem financijskog premošćenja novčanog jaza između planiranih obveza prema izvođačima projekata sufinanciranih sredstvima iz CEF programa i dinamike priljeva EU sredstava u 2023. godini (primarno na projektu Rekonstrukcija postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo).

Planirane otplate glavnice u novom planu za 2023. godinu smanjene su za 866.580 EUR i iznose 103.322.205 EUR od čega se na otplate glavnice za primljene zajmove od međunarodnih financijskih institucija temeljem EBRD i IBRD zajma odnosi 22.189.000 EUR, za otplatu glavnice kredita od tuzemnih kreditnih institucija u javnom sektoru iznos od 35.361.205 EUR i izvan javnog sektora iznos od 45.772.000 EUR.

Prijenos sredstava u sljedeću godinu u iznosu od 35.268.330 EUR gotovo u cijelosti odnosi se na namjenska sredstva za investicijske projekte.

Ukupno neto financiranje u novom planu za 2023. godinu iznosi 4.889.036 EUR i jednako je iskazanom manjku.